钦定古今图书集成/方舆汇编/职方典/第1449卷 > 思明府山川考 府志
## 钦定古今图书集成/方舆汇编/职方典/第1449卷 > 思明府山川考 府志

本府

挂榜山　，即摩天岭，在府正南，离城五十里。奇巅鳞砌，森郁苍茫，袤数十里，中峰屹然独上。峰顶树木不生，云霞往来，若登山顶，俯视诸峰，如席前之豆。

公母山　在西南尽界彝土所分之山。一若男形，一若女像，对面并立，极其高耸。云雾盘旋则晴，清光则雨。按《明一统志》：在府治南一百二十里，顶有两峰相对。

回团山　按《明一统志》：在府治西南十里。风门岭　在正北，离城五十里。层峦叠翠，东西两分。古建楼于中，时值炎夏，清幽凉爽，故名风门。

飞仙岩　在州境界。下石之路，府道经临关口。或游斯岩，必赋诗于石，以纪其事。

明江　在城东。小河一道，其发源在上思州。顺流由迁隆至本府，经东南而下思明州，合龙州江口，直达太平府。石多水浅，大船难通。按《明一统志》：“源出十万山，流绕府治南，又北流一百八十里，入龙州龙江。” 宋陶弼诗：“几年流瘴外，此夜宿溪中。照枕残鸡月，吹灯落叶风。卢循犹伪国，杨仆已衰翁。起戴寒星去，前村烧影红。”

马跑泉　按《明一统志》：“在府治西。元镇南王讨占城，师思明，士卒饮明江水，疾作，祷于神，忽马跑地有水涌出，味甘美，千百人吸之不涸，遂甃为井，又名太子井。明洪武初，建楼于其上。”

忠州

马鞍山　在州境内

仙岩　在州北三里。其深邃约十丈，高一丈馀，豁然宽广，塑三宝诸佛，嵬峨端坐于层岚洞外。修竹千竿，远峰千朵，青松白云，丹窖朱霞，仿佛有琴碁丝竹之声。俗传时有仙人对奕，因名之曰“仙岩。”

一水源从西南方渌削渌丁剥布那扒诸处各岭畔山麓流出，合成一溪。流至东北方共七十馀里，出新宁州枯标驮潦村而去。昔人有“吞吐分流合一溪” 之句。

一水源从那加村峻岭流出，至江州邓齐村，昔人有“常烟云不息” 之句。

一水，源从通贞村高岭流出，至思明府大河。昔人有“犹如匹练从高下，倒入长江不计秋” 之句。下《石西州》。

按《州志》云：“环州皆山，而山之名者少；灌田有水，而水之秀者稀。大约山多于水，水出于山，山形培𪣻，惟堪樵采。水流小涧，舟楫不通。山岚颇恶，水瘴甚厉，触之者鲜有能免于病亡者也。” 按《明一统志》则有白乐山，在州治北，峰峦耸秀，茂林苍翠。栋包山，在州南三里。

思明州

本州并无名山，惟治北五里有土名山，曰“猪峡山” ，贴近河边，此亦土俗相传，非真名山可纪者也。馀尽蛮山野岭。有峒一曰“白马峒” ，距州西南二十五里。洞穿一穴，水从峒中流出，夏冷冬温，深约有十馀丈。每遇安南入贡，道府临关游玩，亦有足观。州城东南，贴近大江，自上思迁隆发源，下至府城大江，滩石沙淤，客船难于重运。《凭祥州》

坡干山　：在州治北。其山尖峰有六。